CELEX: 62018TN0447
Language: el
Date: 2018-07-18 00:00:00
Title: Υπόθεση T-447/18: Προσφυγή της 18ης Ιουλίου 2018 — TUIfly κατά Επιτροπής

27.8.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/45
            
         
      Προσφυγή της 18ης Ιουλίου 2018 — TUIfly κατά Επιτροπής
      (Υπόθεση T-447/18)
      (2018/C 301/61)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: TUIfly GmbH (Langenhagen, Γερμανία) (εκπρόσωποι: L. Giesberts και M. Gayger, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τα άρθρα 7 και 8, καθώς και τα άρθρα 9, 10 και 11, κατά το μέτρο που τα τελευταία κάνουν αναφορά στα άρθρα 7 και 8, της αποφάσεως (ΕΕ) 2018/628 της Επιτροπής, της 11ης Νοεμβρίου 2016, σχετικά με την κρατική ενίσχυση SA.24221 (2011/C) (πρώην 2011/NN) που εφάρμοσε η Αυστρία για τον αερολιμένα του Klagenfurt, τη Ryanair και άλλες αεροπορικές εταιρίες που χρησιμοποιούν τον αερολιμένα (ΕΕ 2018, L 107, σ. 1)·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους.
      
                  1.
               
               
                  Η προαναφερθείσα απόφαση ενέχει παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης, παραβίαση της αρχής της χρηστής διοικήσεως και προσβολή των δικαιωμάτων άμυνας της προσφεύγουσας, καθόσον η Επιτροπή δεν παρέσχε στην προσφεύγουσα πρόσβαση στον φάκελο της έρευνας και δεν ενήργησε κατά τρόπον ώστε να περιαγάγει την προσφεύγουσα σε θέση να αμυνθεί προσηκόντως.
               
            
                  2.
               
               
                  Η προαναφερθείσα απόφαση ενέχει παράβαση του άρθρου 107, παράγραφος 1, ΣΛΕΕ, καθόσον η Επιτροπή δεν απέδειξε ότι η προσφεύγουσα ευνοήθηκε κατά επιλεκτικό τρόπο.
               
            
                  3.
               
               
                  Η προαναφερθείσα απόφαση ενέχει παράβαση του άρθρου 107, παράγραφος 1, ΣΛΕΕ, καθόσον, από διαδικαστικής απόψεως, η Επιτροπή υπερέβη το περιθώριο εκτιμήσεώς της κατά την εφαρμογή της αρχής του επενδυτή που δραστηριοποιείται σε οικονομία αγοράς.
                  Συναφώς, η προσφεύγουσα διατείνεται ότι η Επιτροπή υπέπεσε σε διαδικαστικό σφάλμα εφαρμόζοντας, κατά την εκ μέρους της εξέταση, τα αυστηρά κριτήρια των κατευθυντηρίων γραμμών του 2014 για τις αεροπορικές μεταφορές, καίτοι τα κρίσιμα πραγματικά περιστατικά αφορούσαν τα προηγούμενα έτη 2003 έως 2009.
               
            
                  4.
               
               
                  Η προαναφερθείσα απόφαση ενέχει παράβαση του άρθρου 107, παράγραφος 1, ΣΛΕΕ, καθόσον η Επιτροπή υπερέβη το περιθώριο εκτιμήσεώς της κατά την εφαρμογή της αρχής του επενδυτή που δραστηριοποιείται σε οικονομία αγοράς, λόγω της εκ μέρους της μη επαρκούς διερευνήσεως όσον αφορά τα πραγματικά περιστατικά.
                  Συναφώς, η προσφεύγουσα υποστηρίζει ότι η Επιτροπή αλυσιτελώς συνήγαγε, από την έλλειψη ενός εκτεταμένου επιχειρηματικού σχεδίου σε σχέση με τις συμφωνίες που έχουν συναφθεί με την προσφεύγουσα, ότι υπήρχε μια φερόμενη ως έλλειψη στρατηγικής για την αποδοτικότητα του αερολιμένα του Klagenfurt (στο εξής: KLU) και ότι το εν λόγω θεσμικό όργανο προέβη, με την προαναφερθείσα απόφαση, σε διαπιστώσεις όσον αφορά τα πραγματικά περιστατικά σε σχέση με τη μακροπρόθεσμη στρατηγική για την αποδοτικότητα του KLU, οι οποίες είναι προφανώς αντιφατικές.
               
            
                  5.
               
               
                  Η προαναφερθείσα απόφαση ενέχει παράβαση του άρθρου 107, παράγραφος 1, ΣΛΕΕ, καθόσον η Επιτροπή υπερέβη το περιθώριο εκτιμήσεώς της κατά την εφαρμογή της αρχής του επενδυτή που δραστηριοποιείται σε οικονομία αγοράς, λόγω της εκ μέρους της μη επαρκούς διερευνήσεως όσον αφορά τα πραγματικά περιστατικά στο πλαίσιο της εκ των προτέρων αναλύσεώς της σχετικά με την αποδοτικότητα, η οποία συντάχθηκε μεταγενεστέρως.
                  Συναφώς, η προσφεύγουσα προσάπτει στην Επιτροπή ότι υπέπεσε σε πλάνη εκτιμήσεως καθότι δεν έλαβε υπόψη, ως έσοδα του αερολιμένα, τη συνάδουσα προς τους κανόνες περί ενισχύσεων στήριξη που έλαβε το KLU προς τον σκοπό της χρηματοδοτήσεως των δικών του μέτρων εμπορικής προωθήσεως. Επιπλέον, κατά την προσφεύγουσα, η Επιτροπή δεν προέβη σε επαρκή διερεύνηση σχετικά με την αγοραία αξία των παρασχεθεισών από την προσφεύγουσα υπηρεσιών και δεν έλαβε υπόψη, στην προαναφερθείσα απόφαση, την εν λόγω αγοραία αξία, μολονότι επρόκειτο για υπηρεσίες παρασχεθείσες από την προσφεύγουσα σύμφωνα με τις τιμές που επικρατούν συνήθως στην αγορά.
               
            
                  6.
               
               
                  Η προαναφερθείσα απόφαση ενέχει παράβαση του άρθρου 107, παράγραφος 3, ΣΛΕΕ, καθόσον η Επιτροπή υπέπεσε σε διαδικαστικό σφάλμα εφαρμόζοντας ένα δυσανάλογα αυστηρό κριτήριο κατά την εξέταση της υπάρξεως δικαιολογητικού λόγου, το οποίο δεν αντιστοιχούσε στη νομική πρακτική που ακολουθούσε το εν λόγω θεσμικό όργανο κατά το χρονικό σημείο της συνάψεως των συμφωνιών εμπορικής προωθήσεως.
               
            
                  7.
               
               
                  Η προαναφερθείσα απόφαση ενέχει παράβαση του άρθρου 107, παράγραφος 3, ΣΛΕΕ, καθόσον η Επιτροπή προέβη σε ελλιπή διερεύνηση όσον αφορά τα πραγματικά περιστατικά που σχετίζονται με την ύπαρξη λόγου που δικαιολογεί τις προβαλλόμενες ενισχύσεις.
                  Συναφώς, η προσφεύγουσα υποστηρίζει ότι η Επιτροπή δεν έλαβε υπόψη, όσον αφορά την ύπαρξη λόγου που δικαιολογεί τη στήριξη που έλαβε η προσφεύγουσα, τη συνάδουσα προς τους κανόνες περί ενισχύσεων στήριξη που έλαβε το KLU. Επιπλέον, η Επιτροπή, κατά την εκ μέρους της εξέταση του άρθρου 107, παράγραφος 3, στοιχείο γ', ΣΛΕΕ, παρέβλεψε τη σημασία των συμφωνιών εμπορικής προωθήσεως, από την άποψη της περιφερειακής πολιτικής και της πολιτικής στον τομέα των μεταφορών, καθώς και τα συνδεόμενα με αυτήν σημαντικά θετικά αποτελέσματα για την οικονομία της περιφέρειας.